CELEX: 32013R0628
Language: el
Date: 2013-06-28 00:00:00
Title: Εκτελεστικός κανονισμός (ΕΕ) αριθ. 628/2013 της Επιτροπής, της 28ης Ιουνίου 2013 , σχετικά με τις μεθόδους εργασίας του Ευρωπαϊκού Οργανισμού Ασφάλειας της Αεροπορίας κατά τη διεξαγωγή επιθεωρήσεων τυποποίησης και την παρακολούθηση της εφαρμογής των κανόνων του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και σχετικά με την κατάργηση του κανονισμού (ΕΚ) αριθ. 736/2006 της Επιτροπής  Κείμενο που παρουσιάζει ενδιαφέρον για τον ΕΟΧ

29.6.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 179/46
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 628/2013 ΤΗΣ ΕΠΙΤΡΟΠΉΣ
   της 28ης Ιουνίου 2013
   σχετικά με τις μεθόδους εργασίας του Ευρωπαϊκού Οργανισμού Ασφάλειας της Αεροπορίας κατά τη διεξαγωγή επιθεωρήσεων τυποποίησης και την παρακολούθηση της εφαρμογής των κανόνων του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και σχετικά με την κατάργηση του κανονισμού (ΕΚ) αριθ. 736/2006 της Επιτροπής
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφάλειας της Αεροπορίας (EASA), καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (1), και ιδίως το άρθρο 24 παράγραφος 5,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 24 παράγραφος 1 και το άρθρο 54 του κανονισμού (ΕΚ) αριθ. 216/2008, ο Ευρωπαϊκός Οργανισμός Ασφάλειας της Αεροπορίας (εφεξής «ο Οργανισμός») πρέπει να επικουρεί την Επιτροπή στην παρακολούθηση της εφαρμογής των διατάξεων του εν λόγω κανονισμού, όπως και των εκτελεστικών κανόνων του, από τις αρμόδιες αρχές των κρατών μελών, με τη διεξαγωγή επιθεωρήσεων τυποποίησης.
            
         
               (2)
            
            
               Το άρθρο 54 παράγραφος 4 του κανονισμού (ΕΚ) αριθ. 216/2008 ορίζει ότι στις περιπτώσεις κατά τις οποίες επιθεώρηση αρμόδιας αρχής κράτους μέλους συνεπάγεται επιθεώρηση επιχείρησης ή ένωσης επιχειρήσεων, ο Οργανισμός καλείται να εφαρμόζει τις διατάξεις του άρθρου 55 του κανονισμού.
            
         
               (3)
            
            
               Ο κανονισμός (ΕΚ) αριθ. 736/2006 της Επιτροπής (2) ορίζει τις μεθόδους εργασίας του Οργανισμού κατά τη διεξαγωγή επιθεωρήσεων τυποποίησης (εφεξής «τρέχουσες μέθοδοι εργασίας»).
            
         
               (4)
            
            
               Από την έγκριση των τρεχουσών μεθόδων εργασίας έχουν παρέλθει έξι έτη. Έχουν εγκριθεί σημαντικές αλλαγές των εκτελεστικών κανόνων· έχουν επίσης εγκριθεί ορισμένες διεθνείς συμφωνίες· ο Οργανισμός και τα κράτη μέλη έχουν σωρεύσει αξιόλογη πείρα η οποία χρειάζεται να ληφθεί υπόψη.
            
         
               (5)
            
            
               Όταν εκδόθηκε ο κανονισμός (ΕΚ) αριθ. 736/2006, το πεδίο των κοινών κανόνων στον τομέα της πολιτικής αεροπορίας περιοριζόταν στην αρχική και τη διαρκή αξιοπλοΐα. Ο κανονισμός (ΕΚ) αριθ. 1702/2003 της Επιτροπής (3) καθόριζε εκτελεστικούς κανόνες για την πιστοποίηση της αξιοπλοΐας και την περιβαλλοντική πιστοποίηση αεροσκαφών και των σχετικών προϊόντων, εξαρτημάτων και εξοπλισμού, καθώς και για την πιστοποίηση φορέων σχεδιασμού και παραγωγής. Ο κανονισμός (ΕΚ) αριθ. 2042/2003 της Επιτροπής (4) καθόριζε εκτελεστικούς κανόνες για τη διαρκή αξιοπλοΐα αεροσκαφών και αεροναυτικών προϊόντων, εξαρτημάτων και εξοπλισμού και για την έγκριση των φορέων και του προσωπικού που εμπλέκονται στα εν λόγω καθήκοντα.
            
         
               (6)
            
            
               Έκτοτε, ο κανονισμός (ΕΚ) αριθ. 216/2008 αντικατέστησε τον κανονισμό (ΕΚ) αριθ. 1592/2002 του Ευρωπαϊκού Κοινοβουλίου και του Συμβουλίου, της 15ης Ιουλίου 2002, για τη θέσπιση κοινών κανόνων στον τομέα της πολιτικής αεροπορίας και την ίδρυση Ευρωπαϊκού Οργανισμού Ασφάλειας της Αεροπορίας (5), και οι εκτελεστικοί κανόνες του επεκτάθηκαν δύο φορές: πρώτον, για να περιληφθούν τα ιπτάμενα πληρώματα, οι πτητικές λειτουργίες και οι επιθεωρήσεις διαδρόμου· δεύτερον, για να περιληφθούν η διαχείριση της εναέριας κυκλοφορίας και οι υπηρεσίες αεροναυτιλίας (ATM/ANS), καθώς και η ασφάλεια των αερολιμένων, συνεπεία των οποίων η Επιτροπή εξέδωσε πολλούς εκτελεστικούς κανόνες για τα εν λόγω νέα πεδία αρμοδιότητας, όπως ο κανονισμός (ΕΕ) αριθ. 805/2011 της Επιτροπής, της 10ης Αυγούστου 2011, σχετικά με τον καθορισμό λεπτομερών κανόνων για άδειες και ορισμένα πιστοποιητικά ελεγκτών εναέριας κυκλοφορίας (6), ο εκτελεστικός κανονισμός (ΕΕ) αριθ. 1034/2011 της Επιτροπής (7) για την εποπτεία της ασφάλειας στη διαχείριση της εναέριας κυκλοφορίας και των υπηρεσιών αεροναυτιλίας, ο εκτελεστικός κανονισμός (ΕΕ) αριθ. 1035/2011 της Επιτροπής, της 17ης Οκτωβρίου 2011, σχετικά με τον καθορισμό κοινών απαιτήσεων για την παροχή υπηρεσιών (8), ο κανονισμός (ΕΕ) αριθ. 691/2010 της Επιτροπής, της 29ης Ιουλίου 2010, για καθορισμό μηχανισμού επιδόσεων των υπηρεσιών αεροναυτιλίας και των λειτουργιών δικτύου και για την τροποποίηση του κανονισμού (ΕΚ) αριθ. 2096/2005 περί καθορισμού κοινών απαιτήσεων για την παροχή υπηρεσιών αεροναυτιλίας (9), ο κανονισμός (ΕΟΚ) αριθ. 3922/91, της 16ης Δεκεμβρίου 1991, για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας (10), ώστε να εξασφαλισθεί ικανοποιητική εφαρμογή από τις αρμόδιες αρχές των κρατών μελών, όπως τροποποιήθηκε με τον κανονισμό (ΕΚ) αριθ. 859/2008 της Επιτροπής (11) και με την οδηγία 2004/36/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, σχετικά με την ασφάλεια των αεροσκαφών τρίτων χωρών τα οποία χρησιμοποιούν κοινοτικούς αερολιμένες (12), όπως τροποποιήθηκε με την οδηγία 2008/49/ΕΚ της Επιτροπής, της 16ης Απριλίου 2008, για την τροποποίηση του παραρτήματος II της οδηγίας 2004/36/ΕΚ του Ευρωπαϊκού Κοινοβουλίου και του Συμβουλίου σχετικά με τα κριτήρια για τη διενέργεια επιθεωρήσεων διαδρόμου σε αεροσκάφη τρίτων χωρών που χρησιμοποιούν κοινοτικούς αερολιμένες (13), τον κανονισμό (ΕΕ) αριθ. 965/2012 της Επιτροπής, της 5ης Οκτωβρίου 2012, για καθορισμό τεχνικών απαιτήσεων και διοικητικών διαδικασιών όσον αφορά τις πτητικές λειτουργίες (14), και τον κανονισμό (ΕΕ) αριθ. 1178/2011 της Επιτροπής, της 3ης Νοεμβρίου 2011, για τον καθορισμό τεχνικών απαιτήσεων και διοικητικών διαδικασιών όσον αφορά το ιπτάμενο προσωπικό πολιτικής αεροπορίας (15).
            
         
               (7)
            
            
               Με τον κανονισμό (ΕΚ) αριθ. 216/2008 θεσπίσθηκαν επίσης ορισμένες διατάξεις, οι οποίες πρέπει να αντικατοπτρίζονται στις μεθόδους εργασίας που ακολουθεί ο Οργανισμός στη διενέργεια επιθεωρήσεων τυποποίησης. Συγκεκριμένα, το άρθρο 11 ορίζει τις προϋποθέσεις αμοιβαίας αναγνώρισης πιστοποιητικών που εκδίδονται από τις αρμόδιες αρχές των κρατών μελών, καθώς και τις προϋποθέσεις αναστολής της αναγνώρισης, διότι οι επιθεωρήσεις τυποποίησης συνιστούν σημαντικό εργαλείο για την εν λόγω λήψη αποφάσεων. Το άρθρο 15 θεσπίζει δίκτυο πληροφοριών, το οποίο παρέχει χρήσιμες πληροφορίες που πρέπει να λαμβάνονται υπόψη κατά τις επιθεωρήσεις τυποποίησης, ορισμένα μάλιστα αποτελέσματα αυτών των επιθεωρήσεων τυποποίησης επιτρέπεται να διατίθενται χωρίς καθυστέρηση σε αυτό το δίκτυο πληροφοριών. Το άρθρο 27 παράγραφος 3 ορίζει ότι ο Οργανισμός πρέπει να επικουρεί τα κράτη μέλη στην τήρηση των υποχρεώσεών τους έναντι του ΔΟΠΑ.
            
         
               (8)
            
            
               Με την επιφύλαξη περαιτέρω αλλαγών στους κοινούς κανόνες που ορίζει ο κανονισμός (ΕΚ) αριθ. 216/2008 και οι εκτελεστικοί κανόνες του, ο Οργανισμός πρέπει να επικουρεί την Επιτροπή στην παρακολούθηση της εφαρμογής άλλων απαιτήσεων ασφάλειας πτήσεων που απορρέουν, επί παραδείγματι, από τη νομοθεσία για τον Ευρωπαϊκό Ενιαίο Ουρανό ή από τη νομοθεσία για τη διερεύνηση ατυχημάτων ή την αναφορά περιστατικών.
            
         
               (9)
            
            
               Από το 2006 στην ευρωπαϊκή εξωτερική πολιτική αεροπορικών μεταφορών έχουν επέλθει σημαντικές εξελίξεις, όσον αφορά τον Διεθνή Οργανισμό Πολιτικής Αεροπορίας (ΔΟΠΑ), τα γειτονικά κράτη της Ευρωπαϊκής Ένωσης αλλά και ορισμένους κύριους εταίρους σε παγκόσμιο επίπεδο.
            
         
               (10)
            
            
               Το 2010 υπογράφηκε μνημόνιο συνεργασίας με τον Διεθνή Οργανισμό Πολιτικής Αεροπορίας (ΔΟΠΑ) (16), το οποίο διαμορφώνει το πλαίσιο για δομημένη συνεργασία μεταξύ των συμβαλλομένων μερών, ιδίως όσον αφορά την ανταλλαγή πληροφοριών σχετικών με την ασφάλεια πτήσεων, προκειμένου να αποφεύγεται κατά το δυνατόν η αλληλεπικάλυψη εργασιών, συνεπεία της οποίας πρέπει να συνδεθεί περαιτέρω το πρόγραμμα των επιθεωρήσεων τυποποίησης του Οργανισμού με το Γενικό Ελεγκτικό Πρόγραμμα Εποπτείας της Ασφαλείας Πτήσεων του ΔΟΠΑ (USOAP). Στις μεθόδους εργασίας κατά τις επιθεωρήσεις πρέπει επίσης να ληφθεί υπόψη το έγγραφο 9735 του ΔΟΠΑ – το εγχειρίδιο συνεχούς παρακολούθησης του USOAP.
            
         
               (11)
            
            
               Όσον αφορά τα κράτη που έχουν ενταχθεί στην ενωσιακή πολιτική γειτονίας και διεύρυνσης, στα οποία περιλαμβάνονται ιδίως χώρες συμβαλλόμενα μέρη της συμφωνίας για τον Κοινό Ευρωπαϊκό Αεροπορικό Χώρο, οι επιθεωρήσεις τυποποίησης πρέπει να οργανώνονται σύμφωνα με τις ίδιες μεθόδους εργασίας και σύμφωνα με τα ίδια πρότυπα με τα κράτη μέλη, με βάση κατάλληλες συμφωνίες ή ρυθμίσεις εργασίας.
            
         
               (12)
            
            
               Όσον αφορά τα κράτη που έχουν υπογράψει διμερείς συμφωνίες ασφάλειας πτήσεων οι οποίες προβλέπουν την αμοιβαία αποδοχή ορισμένων πορισμάτων πιστοποίησης και εγκρίσεων, οι επιθεωρήσεις τυποποίησης πρέπει να βοηθούν την παρακολούθηση της εφαρμογής της συμφωνίας και να αναφέρονται τα αποτελέσματα στο κατάλληλο διμερές εποπτικό συμβούλιο για ενδεχόμενες προσαρμογές. Οι επιθεωρήσεις των κρατών μελών, των οποίων τα ευρήματα πιστοποίησης και οι εγκρίσεις γίνονται δεκτές στο πλαίσιο των διμερών συμφωνιών, πρέπει να περιλαμβάνουν πρόσθετους ελέγχους, ώστε να εξασφαλίζεται ότι οι αρμόδιες αρχές επιτελούν ορθά τις αρμοδιότητές τους που απορρέουν από τις διμερείς συμφωνίες.
            
         
               (13)
            
            
               Για να παρακολουθείται αποτελεσματικά η εφαρμογή του κανονισμού (ΕΚ) αριθ. 216/2008 και των εκτελεστικών κανόνων του, καθώς και άλλων κανόνων για την ασφάλεια πτήσεων με βάση κείμενους κανονισμούς και συμφωνίες, είναι αναγκαίο να επανεξετασθούν οι τρέχουσες μέθοδοι εργασίας, για να εξασφαλισθεί ιδίως ότι βασίζονται περισσότερο στο σύστημα, ότι ακολουθείται περισσότερο προσέγγιση συνεχούς παρακολούθησης πιο εστιασμένη στις επιδόσεις ασφάλειας πτήσεων, ότι αξιοποιούνται αποτελεσματικότερα οι πόροι, ώστε να μη δημιουργείται άσκοπος φόρτος για τις αρμόδιες αρχές, και να δημιουργηθεί ένα εργαλείο για την ανατροφοδότηση των δραστηριοτήτων εκπόνησης κανόνων του Οργανισμού. Οι ομάδες επιθεώρησης πρέπει να απαρτίζονται από κατάλληλα εκπαιδευμένο και εξειδικευμένο προσωπικό και ο Οργανισμός θα καταβάλει προσπάθεια να ισοσκελίσει τη συμμετοχή εξουσιοδοτημένου προσωπικού από διαφορετικά κράτη μέλη.
            
         
               (14)
            
            
               Οι μέθοδοι εργασίας πρέπει να ανταποκρίνονται στους ορισμούς και τις αρχές ελέγχου που ορίζονται στο πρότυπο ISO 19011.
            
         
               (15)
            
            
               Πέραν του επιπέδου των επιθεωρήσεων, οι μέθοδοι εργασίας πρέπει να εξειδικευθούν στην παρακολούθηση σε επίπεδο συστήματος και πορίσματος.
            
         
               (16)
            
            
               Οι μέθοδοι εργασίας πρέπει να παρέχουν περισσότερη ευελιξία στον Οργανισμό για να αναλαμβάνει δράση, εφόσον αυτό συμβαδίζει με τις τεχνικές αρμοδιότητές του, και εφόσον ταυτόχρονα διατηρείται η ασφάλεια δικαίου στις μεθόδους εργασίας.
            
         
               (17)
            
            
               Συνεπώς, ο κανονισμός (ΕΚ) αριθ. 736/2006 θα πρέπει να καταργηθεί.
            
         
               (18)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 65 του κανονισμού (ΕΚ) αριθ. 216/2008.
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο και πεδίο εφαρμογής
   1.   Ο παρών κανονισμός καθορίζει τις μεθόδους εργασίας για:
   
               α)
            
            
               την παρακολούθηση της εφαρμογής του κανονισμού (ΕΚ) αριθ. 216/2008 και των εκτελεστικών κανόνων του από τις αρμόδιες αρχές των κρατών μελών στα πεδία που καλύπτει το άρθρο 1 παράγραφος 1 του εν λόγω κανονισμού·
            
         
               β)
            
            
               τη διεξαγωγή επιθεωρήσεων τυποποίησης των αρμοδίων αρχών των κρατών μελών·
            
         
               γ)
            
            
               τον έλεγχο της έκδοσης και της εποπτείας από τις αρμόδιες αρχές των κρατών μελών πιστοποιητικών σύμφωνα με τον κανονισμό (ΕΚ) αριθ. 216/2008 και τους εκτελεστικούς κανόνες του·
            
         
               δ)
            
            
               τη συμμετοχή των αρμοδίων αρχών των κρατών μελών στην εκτίμηση επιπτώσεων που έχει η εφαρμογή του κανονισμού (ΕΚ) αριθ. 216/2008 και των εκτελεστικών κανόνων του.
            
         2.   Οι μέθοδοι εργασίας που θεσπίζονται με τον παρόντα κανονισμό εφαρμόζονται επίσης, εφόσον είναι εφικτό, όταν ο Οργανισμός αναλαμβάνει την παρακολούθηση της εφαρμογής απαιτήσεων ασφάλειας πτήσεων, οι οποίες έχουν θεσπισθεί με βάση άλλη νομοθεσία της ΕΕ, συμφωνίες που έχει συνάψει η Ένωση ή ρυθμίσεις εργασίας στις οποίες έχει προβεί ο Οργανισμός.
   Άρθρο 2
   Ορισμοί
   Για τους σκοπούς του παρόντος κανονισμού νοείται ως:
   1)   «επιθεώρηση»: η επιθεώρηση τυποποίησης που αναφέρεται στο άρθρο 24 παράγραφος 1 και στο άρθρο 54 του κανονισμού (ΕΚ) αριθ. 216/2008, καθώς και η επιθεώρηση επιχειρήσεων ή ενώσεων επιχειρήσεων που αναφέρονται στο άρθρο 54 παράγραφος 4 και στο άρθρο 55 του εν λόγω κανονισμού, τις οποίες διεξάγει ο Οργανισμός·
   2)   «αρμόδια αρχή»: η οντότητα που έχει ορίσει το κράτος μέλος ως αρμόδια για την εφαρμογή του κανονισμού (ΕΚ) αριθ. 216/2008 και των εκτελεστικών κανόνων του·
   3)   «εξουσιοδοτημένο προσωπικό»: τα πρόσωπα που εξουσιοδοτεί ο Οργανισμός να διενεργούν τις επιθεωρήσεις, καθώς και το αποσπασμένο προσωπικό·
   4)   «αποσπασμένο προσωπικό»: οι υπάλληλοι που διαθέτουν οι αρμόδιες αρχές των κρατών μελών, ο Διεθνής Οργανισμός Πολιτικής Αεροπορίας (ΔΟΠΑ), άλλοι διεθνείς οργανισμοί της πολιτικής αεροπορίας ή οι αρμόδιες αρχές τρίτων χωρών που έχουν συμφωνίες με την Ένωση ή ρυθμίσεις εργασίας με τον Οργανισμό, οι οποίοι ορίζονται από τις εν λόγω αρχές για να επικουρούν τον Οργανισμό στη διενέργεια των επιθεωρήσεων·
   5)   «αποδεικτικά στοιχεία»: έγγραφα, δηλώσεις ή άλλες συναφείς πληροφορίες που είναι δυνατόν να επαληθευθούν·
   6)   «εύρημα»: το αποτέλεσμα της σύγκρισης των διαθέσιμων αποδεικτικών στοιχείων με τις ισχύουσες απαιτήσεις·
   7)   «διόρθωση»: δράση για την αντιμετώπιση πορίσματος μη συμμόρφωσης προς τις ισχύουσες απαιτήσεις·
   8)   «διορθωτικό μέτρο»: δράση για την αντιμετώπιση της αιτίας πορίσματος μη συμμόρφωσης προς τις ισχύουσες απαιτήσεις ώστε να μην επαναληφθεί·
   9)   «άμεσο πρόβλημα ασφάλειας πτήσεων»: περίπτωση κατά την οποία υπάρχουν αποδεικτικά στοιχεία ότι προϊόν, υπηρεσία, σύστημα, δομικό στοιχείο, εξοπλισμός ή εγκατάσταση βρίσκεται, ή λειτουργεί, παρέχεται ή συντηρείται σε κατάσταση που είναι πιθανό να βλάψει πρόσωπα εάν δεν διορθωθεί αμέσως.
   Άρθρο 3
   Αρχές που διέπουν την παρακολούθηση
   1.   Ο Οργανισμός παρακολουθεί την επιβολή των απαιτήσεων του άρθρου 1 από τις αρμόδιες αρχές, καθώς και την ομοιόμορφη εφαρμογή τους σύμφωνα με τη μεθοδολογία του παρόντος κανονισμού, και υποβάλλει σχετική έκθεση.
   2.   Η παρακολούθηση είναι συνεχής και ανάλογη του κινδύνου, βασίζεται δε στις πληροφορίες που διαθέτει ο Οργανισμός. Συνεπάγεται αξιολόγηση της ικανότητας των αρμοδίων αρχών να ασκούν εποπτεία στην ασφάλεια πτήσεων, διεξάγοντας επιθεωρήσεις εφόσον χρειάζεται, καθώς και παρακολούθηση της συνέχειας που δόθηκε σε ευρήματα των επιθεωρήσεων, ώστε να εξασφαλίζουν ότι εφαρμόζεται έγκαιρα η λήψη διορθώσεων και διορθωτικών μέτρων.
   3.   Για την παρακολούθηση ακολουθείται προσέγγιση σε επίπεδο συστήματος. Καλύπτει όλα τα πεδία και κρίσιμα στοιχεία του συστήματος εποπτείας της ασφάλειας πτήσεων που έχει καθορίσει ο ΔΟΠΑ. Ιδιαίτερη προσοχή δίδεται στην αλληλεπίδραση πεδίων.
   4.   Η παρακολούθηση διεξάγεται με διαφανή, αποδοτικό, αποτελεσματικό, εναρμονισμένο και αναλυτικό τρόπο.
   5.   Ο Οργανισμός αναλύει την έκβαση των οικείων δραστηριοτήτων παρακολούθησης, ώστε να εντοπίζει εάν χρειάζονται ρυθμιστικές βελτιώσεις.
   Άρθρο 4
   Αρχές που διέπουν επιθεωρήσεις και ευρήματα
   1.   Στις επιθεωρήσεις αρμοδίων αρχών λαμβάνονται υπόψη τα αποτελέσματα προηγούμενων επιθεωρήσεων και έχουν ιδίως ως αντικείμενο μεταβολές των ρυθμιστικών απαιτήσεων, της ικανότητας των αρμοδίων αρχών να εποπτεύουν την ασφάλεια πτήσεων, η οποία πρέπει να είναι ανάλογη του επιπέδου και της πολυπλοκότητας του κλάδου υπό την εποπτεία τους, ώστε να εξασφαλίζεται κατά προτεραιότητα υψηλό και ομοιόμορφο επίπεδο ασφάλειας πτήσεων στις εμπορικές αεροπορικές μεταφορές.
   2.   Οι επιθεωρήσεις είναι δυνατόν να περιλαμβάνουν επιθεωρήσεις επιχειρήσεων ή ενώσεων επιχειρήσεων υπό την εποπτεία της επιθεωρούμενης αρμόδιας αρχής.
   3.   Οι επιθεωρήσεις είναι δυνατόν να περιλαμβάνουν, εφόσον το έχουν αποφασίσει τα ενδιαφερόμενα συμβαλλόμενα μέρη, επιθεωρήσεις στρατιωτικών εγκαταστάσεων, ανοικτών σε δημόσια χρήση ή υπηρεσιών που παρέχει στρατιωτικό προσωπικό στο κοινό, με σκοπό να επαληθεύεται ότι τηρούνται οι απαιτήσεις του άρθρου 1 παράγραφος 3 του κανονισμού (ΕΚ) αριθ. 216/2008.
   4.   Οι επιθεωρήσεις πραγματοποιούνται από ομάδα απαρτιζόμενη από προσωπικό εξουσιοδοτημένο από τον Οργανισμό, το οποίο είναι κατάλληλα εκπαιδευμένο και εξειδικευμένο στο (στα) αντίστοιχο(-α) πεδίο(-α). Το εξουσιοδοτημένο προσωπικό εφαρμόζει τις αρχές της ανεξαρτησίας, της ακεραιότητας, της ηθικής δεοντολογίας, της δέουσας επιμέλειας, της ισότιμης εκπροσώπησης και της εμπιστευτικότητας.
   5.   Εφόσον ο Οργανισμός διαπιστώσει ότι ένα ή περισσότερα πιστοποιητικά δεν είναι σύμφωνα με τον κανονισμό (ΕΚ) αριθ. 216/2008 και τους εκτελεστικούς κανόνες του, αναφέρει το εν λόγω εύρημα μη συμμόρφωσης στη σχετική αρμόδια αρχή. Εφόσον το εύρημα μη συμμόρφωσης δεν διορθωθεί έγκαιρα, ο Οργανισμός προβαίνει σε συστάσεις βάσει του άρθρου 11 παράγραφος 2 του κανονισμού (ΕΚ) αριθ. 216/2008 ώστε να καταστεί δυνατή απόφαση για την αμοιβαία αναγνώριση του (των) εν λόγω πιστοποιητικού(-ών).
   6.   Ο Οργανισμός ταξινομεί και παρακολουθεί τη συνέχεια που δίδεται στα ευρήματα μη συμμόρφωσης που διαπιστώνονται σε επιθεωρήσεις που προβλέπονται στις παραγράφους 1, 2 και 3 ανάλογα με τις επιπτώσεις τους στην ασφάλεια πτήσεων με προτεραιότητα τα ευρήματα ασφάλειας πτήσεων. Ο Οργανισμός ενημερώνει αμελλητί τις αρμόδιες αρχές των κρατών μελών εφόσον δεν επέλθει ικανοποιητικά διόρθωση άμεσου προβλήματος ασφάλειας πτήσεων.
   7.   Ο παρών κανονισμός δεν θίγει τα άρθρα 15 και 58 του κανονισμού (ΕΚ) αριθ. 216/2008, την απόφαση 2001/844/ΕΚ, ΕΚΑΧ, Ευρατόμ της Επιτροπής (17), τον κανονισμό (ΕΚ) αριθ. 2111/2005 του Ευρωπαϊκού Κοινοβουλίου και του Συμβουλίου (18) και τον κανονισμό (ΕΚ) αριθ. 473/2006 της Επιτροπής (19).
   Άρθρο 5
   Ανταλλαγή πληροφοριών
   1.   Οι αρμόδιες αρχές των κρατών μελών παρέχουν στον Οργανισμό όλες τις αναγκαίες πληροφορίες που σχετίζονται με την εποπτεία της ασφάλειας πτήσεων, την αντιμετώπιση όλων των κρίσιμων στοιχείων του οικείου συστήματος εποπτείας της ασφάλειας πτήσεων, καθώς και επιχειρήσεων ή ενώσεων επιχειρήσεων υπό την εποπτεία τους. Οι πληροφορίες υποβάλλονται με τη μορφή και τον τρόπο που καθορίζει ο Οργανισμός, με βάση τις πληροφορίες που έχουν διατεθεί στον ΔΟΠΑ.
   2.   Ο Οργανισμός μπορεί να ζητήσει επίσης συγκεκριμένες πληροφορίες από τις αρμόδιες αρχές των κρατών μελών. Κατά την υποβολή αιτήματος πληροφόρησης, ο Οργανισμός αναφέρει τη νομική βάση και τον σκοπό του αιτήματος, προσδιορίζει τις πληροφορίες που ζητεί και καθορίζει προθεσμία εντός της οποίας πρέπει να παρασχεθούν οι πληροφορίες.
   3.   Ο Οργανισμός παρέχει στις αρμόδιες αρχές των κρατών μελών πληροφορίες για να υποστηριχθεί η ομοιόμορφη εφαρμογή των ισχυουσών απαιτήσεων.
   Άρθρο 6
   Εθνικός συντονιστής τυποποίησης
   1.   Τα κράτη μέλη ορίζουν εθνικό συντονιστή τυποποίησης, ο οποίος ενεργεί ως κύριος αρμόδιος επαφής για όλες τις δραστηριότητες τυποποίησης και συντονίζει ιδίως την ανταλλαγή πληροφοριών που προβλέπεται στο άρθρο 5 παράγραφος 1. Αρμοδιότητα του εθνικού συντονιστή τυποποίησης είναι:
   
               α)
            
            
               να διατηρεί και να επικαιροποιεί σε μόνιμη βάση τις πληροφορίες που παρέχονται στον Οργανισμό, καθώς και τις πληροφορίες που ζητούνται σύμφωνα με τα άρθρα 3, 4 και 5, τις διορθώσεις και τα σχέδια διορθωτικών μέτρων και τα αποδεικτικά στοιχεία για την εφαρμογή συμφωνημένων διορθωτικών μέτρων·
            
         
               β)
            
            
               να επικουρεί τον Οργανισμό σε όλα τα στάδια επιθεώρησης και να διασφαλίζει τη συνοδεία της ομάδας επιθεώρησης καθ’ όλη τη διάρκεια των επιθεωρήσεων.
            
         2.   Οι αρμόδιες αρχές εξασφαλίζουν σαφείς γραμμές επικοινωνίας μεταξύ του εθνικού συντονιστή τυποποίησης που έχει ορισθεί και της εσωτερικής τους οργάνωσης, ώστε να του είναι δυνατόν να ασκεί ορθά τις αρμοδιότητές του.
   Άρθρο 7
   Συνεχής παρακολούθηση
   1.   Η συνεχής παρακολούθηση κατά το άρθρο 3 περιλαμβάνει τα κάτωθι:
   
               α)
            
            
               τη συλλογή και την ανάλυση δεδομένων και πληροφοριών που παρέχουν οι αρμόδιες αρχές των κρατών μελών, ο Διεθνής Οργανισμός Πολιτικής Αεροπορίας (ΔΟΠΑ), η Επιτροπή ή άλλες συναφείς πηγές·
            
         
               β)
            
            
               την αξιολόγηση της ικανότητας των αρμοδίων αρχών να ασκούν αρμοδιότητες εποπτείας στην ασφάλεια πτήσεων·
            
         
               γ)
            
            
               ανάλογα με την αξιολόγηση κατά το στοιχείο β), την ιεράρχηση, τον προγραμματισμό και τον καθορισμό της έκτασης των επιθεωρήσεων·
            
         
               δ)
            
            
               τη διεξαγωγή τέτοιων επιθεωρήσεων, όπως και των σχετικών εκθέσεων αναφοράς·
            
         
               ε)
            
            
               την παρακολούθηση της συνέχειας που δίδεται και την περαίωση ευρημάτων μη συμμόρφωσης που διαπιστώνονται σε επιθεωρήσεις.
            
         2.   Για την αξιολόγηση κατά το στοιχείο β) της παραγράφου 1, ο Οργανισμός καθορίζει, εκπονεί και διατηρεί ένα και μόνον υπόδειγμα με βάση τουλάχιστον τα κάτωθι στοιχεία:
   
               α)
            
            
               το μέγεθος και την πολυπλοκότητα του αεροπορικού κλάδου·
            
         
               β)
            
            
               σοβαρά περιστατικά, ατυχήματα, θανατηφόρα ατυχήματα και τον αντίστοιχο αριθμό νεκρών·
            
         
               γ)
            
            
               τα αποτελέσματα των επιθεωρήσεων διαδρόμου·
            
         
               δ)
            
            
               τα αποτελέσματα προηγούμενων επιθεωρήσεων·
            
         
               ε)
            
            
               την ικανότητα των αρμοδίων αρχών να θέτουν σε εφαρμογή διορθώσεις και διορθωτικά μέτρα·
            
         
               στ)
            
            
               το αποτέλεσμα των ελέγχων που διενεργούνται με βάση διεθνείς συμβάσεις ή κρατικά προγράμματα αξιολόγησης της ασφάλειας πτήσεων·
            
         
               ζ)
            
            
               τη λήψη μέτρων βάσει του άρθρου 11 παράγραφος 2 του κανονισμού (ΕΚ) αριθ. 216/2008 ή του άρθρου 258 της Συνθήκης·
            
         3.   Το αποτέλεσμα με βάση το υπόδειγμα που καθορίζεται στην παράγραφο 2 και τα δεδομένα και τα αποτελέσματα της αξιολόγησης διατίθενται στον εθνικό συντονιστή τυποποίησης του ενδιαφερόμενου κράτους μέλους.
   4.   Ο Οργανισμός αναπροσαρμόζει το πρόγραμμα επιθεώρησης με βάση τη συνεχή παρακολούθηση που ασκεί, ώστε να ανταποκρίνεται στις βελτιώσεις και τις υποβαθμίσεις των επιδόσεων ασφάλειας πτήσεων. Ο Οργανισμός λαμβάνει κατάλληλα μέτρα εφόσον αποδεδειγμένα υποβαθμίζονται οι επιδόσεις ασφάλειας πτήσεων.
   Άρθρο 8
   Πρόγραμμα επιθεώρησης
   1.   Ο Οργανισμός καταρτίζει, σε συνεργασία με την Επιτροπή, πολυετές πρόγραμμα το οποίο περιέχει τις επιθεωρήσεις κατά το άρθρο 10 παράγραφος 1 στοιχείο α), καθώς και ετήσιο πρόγραμμα το οποίο περιέχει τις επιθεωρήσεις κατά το άρθρο 10 παράγραφος 1 στοιχεία α) και β).
   2.   Στα προγράμματα επιθεώρησης προσδιορίζονται το (τα) ενδιαφερόμενο(-α) κράτος(-η) μέλος(-η), το είδος επιθεώρησης, τα πεδία που πρόκειται να επιθεωρηθούν και το προβλεπόμενο χρονοδιάγραμμα στον τόπο επιθεώρησης, με βάση το υπόδειγμα κατά το άρθρο 7.
   3.   Τα προγράμματα επιθεώρησης είναι δυνατόν να αναπροσαρμόζονται από τον Οργανισμό, για να λαμβάνονται υπόψη εμφανιζόμενοι κίνδυνοι που εντοπίζονται κατά τη συνεχή παρακολούθηση κατά το άρθρο 7.
   4.   Το ετήσιο πρόγραμμα κοινοποιείται στην Επιτροπή, στα μέλη του διοικητικού συμβουλίου του Οργανισμού στο πλαίσιο του προγράμματος εργασίας του Οργανισμού σύμφωνα με το άρθρο 33 παράγραφος 2 στοιχείο γ) του κανονισμού (ΕΚ) αριθ. 216/2008 και στον εθνικό συντονιστή τυποποίησης του ενδιαφερόμενου κράτους μέλους.
   Άρθρο 9
   Πεδία επιθεώρησης
   1.   Ο Οργανισμός διενεργεί επιθεωρήσεις με αντικείμενο κάθε πεδίο του κεφαλαίου II του κανονισμού (ΕΚ) αριθ. 216/2008. Στα πεδία περιλαμβάνονται:
   
               α)
            
            
               η αξιοπλοΐα, όπως ορίζεται στο άρθρο 5, και η προστασία του περιβάλλοντος, όπως ορίζεται στο άρθρο 6 του εν λόγω κανονισμού·
            
         
               β)
            
            
               τα ιπτάμενα πληρώματα, όπως ορίζονται στα άρθρα 7 και 8 του εν λόγω κανονισμού·
            
         
               γ)
            
            
               οι πτητικές λειτουργίες, όπως ορίζονται στα άρθρα 8 και 9 του εν λόγω κανονισμού·
            
         
               δ)
            
            
               οι επιθεωρήσεις διαδρόμου, όπως ορίζονται στο άρθρο 10 του εν λόγω κανονισμού·
            
         
               ε)
            
            
               τα αεροδρόμια, όπως ορίζονται στο άρθρο 8α του εν λόγω κανονισμού·
            
         
               στ)
            
            
               την ATM/ANS και τους ελεγκτές εναέριας κυκλοφορίας, όπως ορίζονται στα άρθρα 8β και 8γ του εν λόγω κανονισμού.
            
         Είναι δυνατόν να καθορισθούν και άλλα πεδία ανάλογα με την εξέλιξη του κανονισμού (ΕΚ) αριθ. 216/2008 ή εφόσον το ζητήσει η Επιτροπή.
   2.   Ο Οργανισμός διασφαλίζει κατάλληλους πόρους για την παρακολούθηση και την επιθεώρηση των διαφόρων πεδίων ανάλογα με τα αποτελέσματα της συνεχούς παρακολούθησης κατά το άρθρο 7.
   Άρθρο 10
   Είδη επιθεωρήσεων
   1.   Ο Οργανισμός διενεργεί:
   
               α)
            
            
               αναλυτικές επιθεωρήσεις, για να εξετάσει ένα ή περισσότερα πεδία· οι επιθεωρήσεις αυτές πραγματοποιούνται σε χρονικά διαστήματα που καθορίζονται ανάλογα με τα αποτελέσματα της συνεχούς παρακολούθησης·
            
         
               β)
            
            
               στοχευμένες επιθεωρήσεις, για την εξέταση συγκεκριμένων πεδίων ενός ή περισσοτέρων τομέων ή/και για την αξιολόγηση της κατάστασης εφαρμογής συμφωνημένων διορθώσεων ή διορθωτικών μέτρων·
            
         
               γ)
            
            
               ειδικές επιθεωρήσεις, για τη διερεύνηση συγκεκριμένων προβλημάτων που προκύπτουν από τη συνεχή παρακολούθηση του Οργανισμού ή εφόσον το ζητήσει η Επιτροπή.
            
         2.   Κατά παρέκκλιση των επιθεωρήσεων κατά την παράγραφο 1, ο Οργανισμός μπορεί να εντοπίσει ευρήματα εκτός του τόπου επιθεώρησης εφόσον συλλέξει επαρκή αποδεικτικά στοιχεία μη συμμόρφωσης.
   Άρθρο 11
   Κριτήρια εκπαίδευσης, προσόντων και εξουσιοδότησης των ομάδων επιθεώρησης
   1.   Ο Οργανισμός καθορίζει κριτήρια προσόντων του προσωπικού που μετέχει σε ομάδες επιθεώρησης.
   2.   Τα κριτήρια προσόντων περιλαμβάνουν:
   
               α)
            
            
               γνώση του θεσμικού και ρυθμιστικού πλαισίου, και ιδίως του παρόντος κανονισμού, καθώς και των σχετικών διεθνών συμφωνιών,
            
         
               β)
            
            
               γνώση των ελεγκτικών τεχνικών και σχετική πείρα,
            
         
               γ)
            
            
               τεχνική επάρκεια και πρακτική άσκηση στον (στους) σχετικό(-ούς) τομέα(-είς) κατά το άρθρο 9.
            
         3.   Οι επικεφαλής των ομάδων προέρχονται από το προσωπικό που απασχολεί ο Οργανισμός. Στα κριτήρια προσόντων περιλαμβάνονται επιπροσθέτως εκείνων της παραγράφου 2 η ικανότητα διαχείρισης και επικοινωνίας σε διεθνές περιβάλλον και ευαίσθητες καταστάσεις.
   4.   Τα μέλη των ομάδων προέρχονται από το προσωπικό που απασχολεί ο Οργανισμός ή είναι αποσπασμένο προσωπικό.
   5.   Τόσο οι επικεφαλής των ομάδων όσο και τα μέλη τους εκπαιδεύονται στις ισχύουσες απαιτήσεις και τις διαδικασίες του Οργανισμού. Ο Οργανισμός εξασφαλίζει τη συνεχή επάρκεια των επικεφαλής των ομάδων και των μελών τους για να συμμετέχουν στις επιθεωρήσεις ως εξουσιοδοτημένο προσωπικό. Ο Οργανισμός καταρτίζει κατάλληλα προγράμματα συνεχούς εκπαίδευσης προς το σκοπό αυτό.
   6.   Προσωπικό που πληροί τα κριτήρια προσόντων και έχει παρακολουθήσει κατάλληλη εκπαίδευση μπορεί να εξουσιοδοτηθεί από τον Οργανισμό για να συμμετέχει σε ομάδες επιθεώρησης.
   Άρθρο 12
   Σύσταση ομάδων επιθεώρησης
   1.   Οι επιθεωρήσεις διενεργούνται από ομάδες οι οποίες συστήνονται από τον Οργανισμό και απαρτίζονται από εξουσιοδοτημένο προσωπικό κατά το άρθρο 11.
   2.   Ο Οργανισμός καθορίζει τη σύνθεση της ομάδας ώστε η ομάδα να έχει το ελάχιστο αναγκαίο μέγεθος για να καλύψει τις τεχνικές αρμοδιότητες και τον φόρτο εργασίας που απαιτούνται, με βάση το είδος επιθεώρησης, την έκταση, τον αριθμό εξεταζόμενων τομέων και το αναμενόμενο πρόγραμμα. Κάθε ομάδα έχει έναν επικεφαλής και τουλάχιστον ένα μέλος. Σε κάθε περίπτωση, ο Οργανισμός εξασφαλίζει ότι το μέγεθος των ομάδων είναι πάντοτε ανάλογο της έκτασης της επιθεώρησης.
   3.   Ο Οργανισμός εξασφαλίζει ότι κατά τη σύσταση των ομάδων, δεν υπεισέρχεται σύγκρουση συμφερόντων, ούτε με τις επιθεωρούμενες αρμόδιες αρχές, ούτε με τις επιθεωρούμενες επιχειρήσεις ή ενώσεις επιχειρήσεων.
   4.   Πριν από επιθεώρηση ο Οργανισμός ζητεί έγκαιρα πληροφορίες από τις αρχές ή τους οργανισμούς που αποσπούν προσωπικό σχετικά με τη δυνατότητα διάθεσης μελών ομάδας για επιτόπια επιθεώρηση.
   5.   Οι δαπάνες που προκύπτουν από τη συμμετοχή εθνικών συντονιστών τυποποίησης, όπως προβλέπεται στο άρθρο 14 παράγραφος 2 και στο άρθρο 19 παράγραφος 2, και του αποσπώμενου προσωπικού σε επιθεωρήσεις του Οργανισμού, επιβαρύνουν τον Οργανισμό, σύμφωνα με τους κανόνες της Ένωσης και με την επιφύλαξη της ετήσιας διαδικασίας προϋπολογισμού της Ένωσης.
   Άρθρο 13
   Διεξαγωγή επιθεωρήσεων
   1.   Οι επιθεωρήσεις κατά το άρθρο 10 παράγραφος 1 στοιχεία α) και β) περιλαμβάνουν τα κάτωθι στάδια:
   
               α)
            
            
               προπαρασκευαστικό στάδιο ελάχιστης διάρκειας 10 εβδομάδων πριν από τη διενέργεια της επιθεώρησης·
            
         
               β)
            
            
               στάδιο επιτόπιας επιθεώρησης·
            
         
               γ)
            
            
               στάδιο υποβολής έκθεσης μέγιστης διάρκειας 10 εβδομάδων από τη διενέργεια της επιτόπιας επιθεώρησης.
            
         2.   Οι ειδικές επιθεωρήσεις κατά το άρθρο 10 παράγραφος 1 στοιχεία γ) ανακοινώνονται στην ενδιαφερόμενη αρμόδια αρχή με ειδοποίηση 2 εβδομάδες πριν, χωρίς να χρειάζεται όμως τήρηση των προθεσμιών και των διαδικασιών κατά τα άρθρα 14, 15 και 16, εξαιρουμένης της σύνταξης τελικής έκθεσης.
   3.   Τα ευρήματα μη συμμόρφωσης που εντοπίζονται σε επιθεωρήσεις κατά το άρθρο 10 αναφέρονται σύμφωνα με το άρθρο 16, παρακολουθούνται και περατώνονται κατά το άρθρο 17 και ταξινομούνται σύμφωνα με το άρθρο 18.
   Άρθρο 14
   Προπαρασκευαστικό στάδιο
   1.   Κατά το προπαρασκευαστικό στάδιο επιθεώρησης, ο Οργανισμός:
   
               α)
            
            
               ειδοποιεί την αρμόδια αρχή για την επιθεώρηση τουλάχιστον 10 εβδομάδες πριν το στάδιο επιτόπιας επιθεώρησης, καθώς και για το προβλεπόμενο είδος, τομέα(-είς) και πεδία επιθεώρησης·
            
         
               β)
            
            
               συλλέγει τις αναγκαίες πληροφορίες για την προετοιμασία της επιθεώρησης, λαμβάνοντας δεόντως υπόψη τις πληροφορίες από τη συνεχή παρακολούθηση·
            
         
               γ)
            
            
               καθορίζει το πεδίο εφαρμογής, την έκταση και το πρόγραμμα της επιθεώρησης, καθώς και τις επιχειρήσεις ή ενώσεις επιχειρήσεων, λαμβάνοντας υπόψη τις πληροφορίες από τη συνεχή παρακολούθηση·
            
         
               δ)
            
            
               προσδιορίζει το μέγεθος και τη σύνθεση της ομάδας επιθεώρησης.
            
         2.   Μετά από ειδοποίηση επιθεώρησης, η αρμόδια αρχή συνεργάζεται με τον Οργανισμό για την ομαλή προετοιμασία του σταδίου επιτόπιας επιθεώρησης. Εφόσον κριθεί αναγκαίο, οργανώνεται προκαταρκτική συνάντηση της ομάδας επιθεώρησης με τον εθνικό συντονιστή τυποποίησης.
   3.   Ο Οργανισμός διαβιβάζει στην αρμόδια αρχή το πρόγραμμα και τη σύνθεση της ομάδας επιθεώρησης τουλάχιστον 2 εβδομάδες πριν το στάδιο επιτόπιας επιθεώρησης.
   Άρθρο 15
   Στάδιο επιτόπιας επιθεώρησης
   1.   Κατά το στάδιο επιτόπιας επιθεώρησης, ο Οργανισμός:
   
               α)
            
            
               οργανώνει εναρκτήρια συνάντηση με τον εθνικό συντονιστή τυποποίησης και την επιθεωρούμενη αρμόδια αρχή·
            
         
               β)
            
            
               παρακολουθεί τη συνέχεια που δίδεται σε ευρήματα μη συμμόρφωσης που εντοπίσθηκαν σε προηγούμενες επιθεωρήσεις και παραμένουν ανοικτά, και επανεξετάζει τις σχετικές διορθώσεις και διορθωτικά μέτρα·
            
         
               γ)
            
            
               κοινοποιεί στην αρμόδια αρχή κάθε άμεσο πρόβλημα ασφάλειας πτήσεων, εφόσον το εν λόγω πρόβλημα εντοπισθεί κατά την επιθεώρηση·
            
         
               δ)
            
            
               σε καταληκτική συνάντηση, διαβιβάζει στην αρμόδια αρχή που επιθεωρήθηκε κατάλογο των ευρημάτων μη συμμόρφωσης που εντόπισε ή παρακολούθησε κατά την επιθεώρηση.
            
         2.   Επιπροσθέτως, ο Οργανισμός μπορεί:
   
               α)
            
            
               να επιθεωρήσει τα κεντρικά γραφεία και, εφόσον κρίνει αναγκαίο, τυχόν περιφερειακά γραφεία της αρμόδιας αρχής και των εξειδικευμένων οντοτήτων στις οποίες η αρμόδια αρχή έχει ενδεχομένως αναθέσει καθήκοντα·
            
         
               β)
            
            
               να επιθεωρήσει επιχειρήσεις ή ενώσεις επιχειρήσεων υπό την εποπτεία της αρμόδιας αρχής στο πλαίσιο επιθεώρησης της αρμόδιας αρχής· στην περίπτωση αυτή, η αρμόδια αρχή μπορεί να συνοδεύσει την ομάδα επιθεώρησης·
            
         
               γ)
            
            
               να διενεργεί συνεντεύξεις με το προσωπικό της επιθεωρούμενης αρμόδιας αρχής και των τυχόν εξειδικευμένων οντοτήτων, και των εξεταζόμενων τυχόν επιχειρήσεων ή ενώσεων επιχειρήσεων·
            
         
               δ)
            
            
               να εξετάζει τη νομοθεσία, τις διαδικασίες, τα πιστοποιητικά, τα αρχεία, τα δεδομένα και τυχόν άλλο σχετικό υλικό.
            
         Άρθρο 16
   Στάδιο σύνταξης έκθεσης
   1.   Κατά το στάδιο σύνταξης έκθεσης επιθεώρησης, ο Οργανισμός, εντός 6 εβδομάδων από την καταληκτική συνάντηση του σταδίου επιτόπιας επιθεώρησης, επανεξετάζει τα προκαταρκτικά ευρήματα, τα ταξινομεί και βάσει αυτών συντάσσει σχέδιο έκθεσης προς την αρμόδια αρχή που επιθεώρησε.
   2.   Το σχέδιο έκθεσης περιέχει τουλάχιστον:
   
               α)
            
            
               σύνοψη των συμπερασμάτων·
            
         
               β)
            
            
               λεπτομέρειες για τη διεξαγωγή της επιθεώρησης, καθώς και το είδος επιθεώρησης, τους τομείς που καλύφθηκαν, το πεδίο εφαρμογής και τη σύνθεση της ομάδας·
            
         
               γ)
            
            
               ανάλυση ανά κρίσιμο στοιχείο των κύριων ευρημάτων·
            
         
               δ)
            
            
               κατάλογο των ευρημάτων μη συμμόρφωσης που εντόπισε ή παρακολούθησε κατά την επιθεώρηση και την ταξινόμησή τους·
            
         
               ε)
            
            
               συστάσεις γενικής φύσεως και συστάσεις για την αμοιβαία αναγνώριση πιστοποιητικών, εφόσον χρειάζεται.
            
         3.   Τα ευρήματα μη συμμόρφωσης κοινοποιούνται μέσω του σχεδίου έκθεσης κατά την παράγραφο 2, εκτός εάν έχουν ήδη κοινοποιηθεί γραπτώς από τον Οργανισμό με άλλο μέσο.
   4.   Η αρμόδια αρχή μπορεί να υποβάλει γραπτές παρατηρήσεις στον Οργανισμό εντός δύο εβδομάδων από την κοινοποίηση του σχεδίου έκθεσης.
   5.   Ο Οργανισμός, εντός 10 εβδομάδων από την καταληκτική συνάντηση, εκδίδει τελική έκθεση βάσει του σχεδίου έκθεσης κατά την παράγραφο 2, η οποία περιέχει τυχόν παρατηρήσεις της αρμόδιας αρχής που επιθεωρήθηκε. Ο Οργανισμός μπορεί να προσαρμόσει αναλόγως την περιγραφή, τη νομική βάση, την ταξινόμηση ή την κατάσταση των ευρημάτων μη συμμόρφωσης, προκειμένου να ληφθούν υπόψη οι παρατηρήσεις και των διορθώσεων ή των διορθωτικών μέτρων που υπέβαλε η αρμόδια αρχή κατά το στάδιο σύνταξης της έκθεσης.
   6.   Ο Οργανισμός καθορίζει και διατηρεί καθεστώς συνεχούς παρακολούθησης για κάθε κράτος μέλος, το οποίο γνωστοποιείται στο ενδιαφερόμενο κράτος μέλος και την Επιτροπή, εφόσον του ζητηθεί.
   7.   Η τελική έκθεση αποστέλλεται στην αρμόδια αρχή που επιθεωρήθηκε και στην Επιτροπή, η οποία μπορεί στη συνέχεια να υποβάλει την έκθεση στο ενδιαφερόμενο κράτος μέλος και σε άλλες αρμόδιες αρχές, αναλόγως.
   Άρθρο 17
   Παρακολούθηση τη συνέχειας που δίδεται και περάτωση ευρημάτων
   1.   Για όλα τα ευρήματα μη συμμόρφωσης που έχουν ταξινομηθεί κατά το άρθρο 18 παράγραφος 1 στοιχεία β) και γ), η αρμόδια αρχή προτείνει διόρθωση και διορθωτικό μέτρο το αργότερο τέσσερις εβδομάδες από την παραλαβή της κοινοποίησης του Οργανισμού.
   2.   Για όλα τα ευρήματα μη συμμόρφωσης που έχουν ταξινομηθεί κατά το άρθρο 18 παράγραφος 1 στοιχείο α), η αρμόδια αρχή προτείνει διορθωτικό μέτρο το αργότερο 10 εβδομάδες από την παραλαβή της κοινοποίησης του Οργανισμού.
   3.   Η αρμόδια αρχή αναφέρει έγκαιρα στον Οργανισμό την ολοκλήρωση των διορθωτικών μέτρων και παρέχει σχετικά αποδεικτικά στοιχεία.
   4.   Ο Οργανισμός:
   
               α)
            
            
               αξιολογεί τις διορθώσεις και τα διορθωτικά μέτρα που υπέβαλε η αρμόδια αρχή ή ζητεί έγκαιρα περαιτέρω διευκρινίσεις·
            
         
               β)
            
            
               συμφωνεί με τις διορθώσεις ή/και τα διορθωτικά μέτρα ή τα απορρίπτει εντός 16 εβδομάδων από την κοινοποίησή τους·
            
         
               γ)
            
            
               παρακολουθεί την ικανοποιητική υλοποίηση των διορθωτικών μέτρων·
            
         
               δ)
            
            
               προσδιορίζει τυχόν αναγκαία συμπληρωματικά μέτρα σύμφωνα με το άρθρο 22·
            
         
               ε)
            
            
               αναφέρει σε τακτική βάση στην αρμόδια αρχή και στην Επιτροπή την κατάσταση προόδου των ευρημάτων μη συμμόρφωσης και των σχετικών διορθώσεων/διορθωτικών μέτρων μέσω εκθέσεων προόδου·
            
         
               στ)
            
            
               περατώνει τη διαδικασία των ευρημάτων μη συμμόρφωσης εφόσον μείνει ικανοποιημένος με την ολοκλήρωση των διορθωτικών μέτρων και με τα αποδεικτικά στοιχεία που παρασχέθηκαν, αρχειοθετεί την περάτωση των ευρημάτων μη συμμόρφωσης και ενημερώνει σχετικά την αρμόδια αρχή.
            
         5.   Για τους σκοπούς του στοιχείου γ), ο Οργανισμός μπορεί να ζητήσει αποδεικτικά στοιχεία ή διευκρινίσεις από την αρμόδια αρχή. Ο Οργανισμός μπορεί επίσης να αποφασίσει να ελέγξει επιτόπου την υλοποίηση των μέτρων με επιθεώρηση.
   6.   Εφόσον τα ευρήματα μη συμμόρφωσης αποτελούν αντικείμενο διαδικασίας παράβασης βάσει του άρθρου 11 παράγραφος 2 του κανονισμού (ΕΚ) αριθ. 216/2008 ή των Συνθηκών, ο Οργανισμός εξασφαλίζει κατάλληλη παρακολούθηση σε διαβούλευση με την Επιτροπή και δεν περατώνει κανένα από τα ευρήματα χωρίς προηγούμενο συντονισμό με την Επιτροπή.
   Άρθρο 18
   Ταξινόμηση ευρημάτων
   1.   Όλα τα ευρήματα μη συμμόρφωσης που εντοπίζει ο Οργανισμός στο πλαίσιο επιθεωρήσεων κατά το άρθρο 10 ταξινομούνται και αναφέρονται από τον Οργανισμό, είτε αφορούν διοικητικής φύσης απαιτήσεις είτε τεχνικής φύσης, σε μία από τις κάτωθι κλάσεις:
   
               α)
            
            
               Κλάση C: μη συμμόρφωση προς τις ισχύουσες απαιτήσεις που δημιουργεί κυρίως προβλήματα τυποποίησης·
            
         
               β)
            
            
               Κλάση D: μη συμμόρφωση προς τις ισχύουσες απαιτήσεις που δημιουργεί προβλήματα τυποποίησης και ασφάλειας πτήσεων εάν δεν διορθωθεί έγκαιρα·
            
         
               γ)
            
            
               Κλάση G: άμεσο πρόβλημα ασφάλειας πτήσεων.
            
         2.   Η αναφορά, η παρακολούθηση της συνέχειας που δίδεται και η περάτωση ιεραρχούνται ανάλογα με την ταξινόμηση.
   Άρθρο 19
   Άμεσο πρόβλημα ασφάλειας πτήσεων
   1.   Εφόσον διαπιστωθεί άμεσο πρόβλημα ασφάλειας πτήσεων από τον Οργανισμό:
   
               α)
            
            
               ο Οργανισμός ζητεί από την αρμόδια αρχή να λάβει κατάλληλα διορθωτικά μέτρα, όπως και διορθώσεις αμέσως·
            
         
               β)
            
            
               η αρμόδια αρχή εφαρμόζει αμέσως διορθώσεις για να εξαλείψει το εύρημα και παρέχει σχετικά αποδεικτικά στοιχεία στον Οργανισμό.
            
         2.   Ο Οργανισμός μπορεί εντός δύο εβδομάδων από την κοινοποίηση άμεσου προβλήματος ασφάλειας πτήσεων να ζητήσει από την αρμόδια αρχή να παραστεί σε συνάντηση αξιολόγησης της υλοποίησης των άμεσων διορθώσεων.
   3.   Εφόσον ο Οργανισμός δεν μείνει ικανοποιημένος από τις διορθώσεις, προβαίνει σε συστάσεις προς την Επιτροπή και, εάν χρειάζεται, υποβάλλει αίτημα όσον αφορά την αμοιβαία αναγνώριση πιστοποιητικού(-ών) που έχει εκδώσει η αρμόδια αρχή. Ο Οργανισμός ενημερώνει επίσης αμέσως τις αρμόδιες αρχές των κρατών μελών.
   Άρθρο 20
   Αρχεία
   1.   Ο Οργανισμός καταρτίζει σύστημα τήρησης αρχείων, το οποίο παρέχει επαρκή αποθήκευση, δυνατότητα πρόσβασης και αξιόπιστη ιχνηλασιμότητα των αλλαγών για:
   
               α)
            
            
               την εκπαίδευση, τα προσόντα και την εξουσιοδότηση των επικεφαλής και των μελών ομάδων επιθεώρησης·
            
         
               β)
            
            
               τα προγράμματα επιθεώρησης·
            
         
               γ)
            
            
               τις εκθέσεις·
            
         
               δ)
            
            
               τα ευρήματα και τα σχετικά αποδεικτικά στοιχεία·
            
         
               ε)
            
            
               τις διορθώσεις και τα διορθωτικά μέτρα που έχουν συμφωνηθεί·
            
         
               στ)
            
            
               την περάτωση της διαδικασίας ευρημάτων μη συμμόρφωσης και τα σχετικά αποδεικτικά στοιχεία·
            
         
               ζ)
            
            
               τις συστάσεις για την αμοιβαία αναγνώριση πιστοποιητικών·
            
         
               η)
            
            
               τις αξιολογήσεις κατά το άρθρο 7 παράγραφος 1 στοιχείο β).
            
         2.   Όλα τα αρχεία τηρούνται τουλάχιστον για περίοδο 15 ετών και υπάγονται στην κείμενη νομοθεσία περί προστασίας δεδομένων.
   Άρθρο 21
   Πρόσβαση σε πληροφορίες των εκθέσεων επιθεώρησης
   1.   Σε περίπτωση που πληροφορίες που περιέχονται σε έκθεση επιθεώρησης αφορούν επιχείρηση ή ένωση επιχειρήσεων υπό την εποπτεία ασφάλειας πτήσεων τρίτης χώρας και εμπίπτουν στο πεδίο εφαρμογής συμφωνίας με την Ένωση που έχει συναφθεί δυνάμει του άρθρου 12 του κανονισμού (ΕΚ) αριθ. 216/2008, οι πληροφορίες αυτές τίθενται στη διάθεση της τρίτης χώρας στο πλαίσιο της εν λόγω συμφωνίας βάσει των σχετικών διατάξεών της.
   2.   Σε περίπτωση που πληροφορίες που περιέχονται σε έκθεση επιθεώρησης εμπίπτουν στο πεδίο εφαρμογής του μνημονίου συνεργασίας μεταξύ της Ένωσης και του ΔΟΠΑ, οι πληροφορίες αυτές τίθενται στη διάθεση του ΔΟΠΑ σύμφωνα με τις διατάξεις του εν λόγω μνημονίου συνεργασίας και του παραρτήματός του για την ασφάλεια πτήσεων.
   3.   Σε περίπτωση που πληροφορίες που περιέχονται σε έκθεση επιθεώρησης αφορούν εν εξελίξει διερεύνηση ασφάλειας πτήσεων που διενεργείται σύμφωνα με τον κανονισμό (ΕΕ) αριθ. 996/2010 του Ευρωπαϊκού Κοινοβουλίου και του Συμβουλίου (20), οι πληροφορίες αυτές τίθενται αμέσως στη διάθεση της αρχής που έχει αναλάβει τη διερεύνηση ασφάλειας πτήσεων.
   4.   Για τον σκοπό του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (21), η διαδικασία λήψης απόφασης σχετικά με έκθεση επιθεώρησης κρίνεται ότι δεν έχει λήξει πριν λήξει η διαδικασία περάτωσης των ευρημάτων μη συμμόρφωσης.
   Άρθρο 22
   Συμπληρωματικά μέτρα
   1.   Ο Οργανισμός επισημαίνει κάθε παράλειψη στην παρακολούθηση της συνέχειας που δόθηκε σε εύρημα μη συμμόρφωσης, όπως:
   
               α)
            
            
               μη εμπρόθεσμη υποβολή διορθωτικού μέτρου κατά το άρθρο 17 παράγραφος 1·
            
         
               β)
            
            
               μη εμπρόθεσμη συμφωνία του Οργανισμού για το διορθωτικό μέτρο κατά το άρθρο 17 παράγραφος 4 στοιχείο β)·
            
         
               γ)
            
            
               ακατάλληλη υλοποίηση του διορθωτικού μέτρου.
            
         2.   Στις περιπτώσεις της παραγράφου 1, ο Οργανισμός ζητεί διευκρινίσεις από την αρμόδια αρχή για την παράλειψη και την υποβολή συμπληρωματικών μέτρων, σε συγκεκριμένη προθεσμία.
   3.   Ο Οργανισμός αξιολογεί τις συνέπειες της παράλειψης σε συνδυασμό με την απάντηση της αρμόδιας αρχής εντός της προθεσμίας. Με βάση το αποτέλεσμα της εν λόγω αξιολόγησης, ο Οργανισμός μπορεί:
   
               α)
            
            
               να συμφωνήσει με τα υποβληθέντα συμπληρωματικά μέτρα· ή
            
         
               β)
            
            
               να εκδώσει συμπληρωματική έκθεση προς την ενδιαφερόμενη αρμόδια αρχή και την Επιτροπή. Η εν λόγω έκθεση περιλαμβάνει την αξιολόγηση του Οργανισμού και τις συστάσεις του προς την Επιτροπή, και, εάν χρειάζεται, συστάσεις για την αμοιβαία αναγνώριση πιστοποιητικού(-ών) που έχει εκδώσει η αρμόδια αρχή.
            
         4.   Με την επιφύλαξη του κανονισμού (ΕΚ) αριθ. 2111/2005, μετά την παραλαβή της συμπληρωματικής έκθεσης κατά την παράγραφο 3 στοιχείο β), η Επιτροπή μπορεί να προβεί στις κάτωθι ενέργειες:
   
               α)
            
            
               να απευθύνει παρατηρήσεις στο ενδιαφερόμενο κράτος μέλος ή να ζητήσει περαιτέρω διευκρινίσεις για το σύνολο ή για μέρος των ευρημάτων μη συμμόρφωσης·
            
         
               β)
            
            
               να ζητήσει από τον Οργανισμό να πραγματοποιήσει ειδική επιθεώρηση για να ελέγξει εάν είναι ικανοποιητική η υλοποίηση διορθώσεων και διορθωτικών μέτρων·
            
         
               γ)
            
            
               να κινήσει τη διαδικασία του άρθρου 11 παράγραφος 2 του κανονισμού (ΕΚ) αριθ. 216/2008 για να αποφασίσει εάν τα πιστοποιητικά που έχει εκδώσει η αρμόδια αρχή πληρούν τις ισχύουσες απαιτήσεις·
            
         
               δ)
            
            
               να κινήσει διαδικασία βάσει του άρθρου 258 της Συνθήκης.
            
         Άρθρο 23
   Ετήσια έκθεση
   Ο Οργανισμός υποβάλλει ετησίως στην Επιτροπή, το αργότερο στις 31 Μαρτίου, ετήσια έκθεση για τις δραστηριότητες συνεχούς παρακολούθησης και τις επιθεωρήσεις που πραγματοποίησε το προηγούμενο έτος. Η έκθεση περιλαμβάνει ανάλυση των αποτελεσμάτων των δραστηριοτήτων και των επιθεωρήσεων, με βάση την ικανότητα των αρμοδίων αρχών να ασκούν εποπτεία στην ασφάλεια πτήσεων, καθώς και συστάσεις για δυνατές βελτιώσεις. Στις συστάσεις επισημαίνονται ιδίως οι τεχνικοί κανόνες που πρέπει θεσπισθούν ή να τροποποιηθούν σύμφωνα με το άρθρο 17 παράγραφος 2 στοιχείο β) του κανονισμού (ΕΚ) αριθ. 216/2008, καθώς και τα μέτρα του Οργανισμού που χρειάζεται να θεσπισθούν ή να τροποποιηθούν σύμφωνα με το άρθρο 18 στοιχείο γ) του κανονισμού (ΕΚ) αριθ. 216/2008.
   Άρθρο 24
   Διαδικασίες εργασίας
   Ο Οργανισμός αναθεωρεί τις οικείες διαδικασίες εργασίας για να επιτελεί τα καθήκοντα που του ανατίθενται βάσει των άρθρων 3 έως 23, το αργότερο εντός έξι μηνών από την έναρξη ισχύος του παρόντος κανονισμού.
   Άρθρο 25
   Μεταβατικές ρυθμίσεις
   1.   Τα ευρήματα μη συμμόρφωσης που διαπιστώνει ο Οργανισμός σύμφωνα με τον κανονισμό (ΕΚ) αριθ. 736/2006, για τα οποία δεν έχουν υποβληθεί αποδεικτικά στοιχεία για την περάτωση της διαδικασίας μέχρι την έναρξη ισχύος του παρόντος κανονισμού, θεωρούνται ότι έχουν διαπιστωθεί σύμφωνα με τον παρόντα κανονισμό και αποτελούν το αντικείμενο ανάλογης διαδικασίας.
   2.   Τα σχέδια διορθωτικών μέτρων στα οποία έχει συμφωνήσει ο Οργανισμός σύμφωνα με τον κανονισμό (ΕΚ) αριθ. 736/2006 θεωρείται ότι έχουν συμφωνηθεί σύμφωνα με τον παρόντα κανονισμό.
   3.   Οι επικεφαλής και τα μέλη ομάδων που έχει εξουσιοδοτήσει ο Οργανισμός σύμφωνα με τον κανονισμό (ΕΚ) αριθ. 736/2006 θεωρούνται εξουσιοδοτημένο προσωπικό σύμφωνα με τον παρόντα κανονισμό.
   Άρθρο 26
   Κατάργηση
   Ο κανονισμός (ΕΚ) αριθ. 736/2006 καταργείται.
   Άρθρο 27
   Έναρξη ισχύος και εφαρμογή
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2014.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 28 Ιουνίου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 79 της 19.3.2008, σ. 1.
   
      (2)  ΕΕ L 129 της 17.5.2006, σ. 10.
   
      (3)  ΕΕ L 243 της 27.9.2003, σ. 6.
   
      (4)  ΕΕ L 315 της 28.11.2003, σ. 1.
   
      (5)  ΕΕ L 240 της 7.9.2002, σ. 1.
   
      (6)  ΕΕ L 206 της 11.8.2011, σ. 21.
   
      (7)  ΕΕ L 271 της 18.10.2011, σ. 15.
   
      (8)  ΕΕ L 271 της 18.10.2011, σ. 23.
   
      (9)  ΕΕ L 201 της 3.8.2010, σ. 1.
   
      (10)  ΕΕ L 373 της 31.12.1991, σ. 4.
   
      (11)  ΕΕ L 254 της 20.9.2008, σ. 1.
   
      (12)  ΕΕ L 143 της 30.4.2004, σ. 76.
   
      (13)  ΕΕ L 109 της 19.4.2008, σ. 17.
   
      (14)  ΕΕ L 296 της 25.10.2012, σ. 1.
   
      (15)  ΕΕ L 311 της 25.11.2011, σ. 1.
   
      (16)  Απόφαση 2011/531/ΕΕ του Συμβουλίου, ΕΕ L 232 της 9.9.2011, σ. 8.
   
      (17)  ΕΕ L 317 της 3.12.2001, σ. 1.
   
      (18)  ΕΕ L 344 της 27.12.2005, σ. 15.
   
      (19)  ΕΕ L 84 της 23.3.2006, σ. 8.
   
      (20)  ΕΕ L 295 της 12.11.2010, σ. 35.
   
      (21)  ΕΕ L 145 της 31.5.2001, σ. 43.